b'\n_START_ARTICLE_\nGentofte\n_START_SECTION_\nDe f\xc3\xb8rste kilder\n_START_PARAGRAPH_\nOldtidsfund har p\xc3\xa5vist beboelse ved Gentofte S\xc3\xb8s bredder i stenalderen. Kirken, som i dag er byens \xc3\xa6ldste bygning er fra 1100-tallet._NEWLINE_Navnet Gentofte dukker f\xc3\xb8rste gang op i \xc3\xa5r 1186 i et gavebrev fra biskop Absalon til biskoppen i Roskilde: "...mansionem de Gefnetofte cum omnibus pertenentiis suis" (Gentofteg\xc3\xa5rd med al dens tilliggende)._NEWLINE_Bynavnet kan som mange andre "-tofte"-byer indikere, at byen er opst\xc3\xa5et i vikingetiden. Tofte har normalt haft betydningen "s\xc3\xa6reje" eller "s\xc3\xa6rjord". Det antyder, at omr\xc3\xa5det har v\xc3\xa6ret ejet af en storbonde eller en betydningsfuld sl\xc3\xa6gt. Forstavelsen "Gen" indg\xc3\xa5r ofte i navne p\xc3\xa5 byer, der ligger i n\xc3\xa6rheden af s\xc3\xb8er eller fjorde._NEWLINE_Gentofteg\xc3\xa5rd har som storg\xc3\xa5rd v\xc3\xa6ret afg\xc3\xb8rende for landsbyens opst\xc3\xa5en og tidlige udvikling. B\xc3\xa5de kirken, kongen og et stort antal herrem\xc3\xa6nd har ejet b\xc3\xa5de den og andre g\xc3\xa5rde i omr\xc3\xa5det. En optegnelse fra 1685 viser, at byen bestod af 19 g\xc3\xa5rde, hvoraf 18 h\xc3\xb8rte under kongen. Den sidste, der antagelig var Gentofteg\xc3\xa5rd, tilh\xc3\xb8rte dronning Charlotte Amalie, som havde f\xc3\xa5et den i bryllupsgave._NEWLINE_I 1635 bestod Gentofte af 20 g\xc3\xa5rde. Fordelingen af uds\xc3\xa6den var: 27% rug, 54% byg og 19% havre. I 1682 bestod landsbyen Gentofte af 19 g\xc3\xa5rde og 15 huse uden jord. Det samlede dyrkede areal udgjorde 716,1 t\xc3\xb8nder land skyldsat til 191,86 t\xc3\xb8nder hartkorn. Dyrkningsformen var trevangsbrug._NEWLINE_Man ved ikke pr\xc3\xa6cis, hvor Gentofteg\xc3\xa5rd l\xc3\xa5, men unders\xc3\xb8gelser tyder p\xc3\xa5, at den l\xc3\xa5 der, som nu er hj\xc3\xb8rnet af Gentoftegade og Mitchellsstr\xc3\xa6de._NEWLINE_Af kopskattelisten for Gentofte fra 1645 fremg\xc3\xa5r, at Gentofte havde omkring 450 indbyggere.\n_START_SECTION_\nHoveri\n_START_PARAGRAPH_\nVed hoveriets indf\xc3\xb8relse h\xc3\xb8rte jorderne omkring Gentofte under Ibstrup Ladeg\xc3\xa5rd, som Christian 5. valgte at omd\xc3\xb8be til J\xc3\xa6gersborg Slot. I 1764 blev arealerne og hoveriretten overdraget til J.H.E. Bernstorff og faldt derefter ind under hans nyopf\xc3\xb8rte Bernstorff Slot._NEWLINE_Efter hoveriets oph\xc3\xb8r og jordreformerne i sidste halvdel af 1700-tallet blev g\xc3\xa5rde udflyttet, ligesom det skete mange andre steder i landet; og som andre steder var landsbyerne pr\xc3\xa6get af fattigdom. Englandskrigene i 1807 gjorde ikke situationen bedre, da frontlinjerne slyngede sig ind over Nordsj\xc3\xa6lland.\n_START_SECTION_\nTogulykken i 1897\n_START_PARAGRAPH_\nDen 11. juli 1897 skete en voldsom togulykke p\xc3\xa5 Gentofte Station, der kostede 40 mennesker livet, og der var 132 s\xc3\xa5rede. Det var den f\xc3\xb8rste store ulykke i dansk jernbanehistorie._NEWLINE_Ulykken skete sent s\xc3\xb8ndag aften. P\xc3\xa5 Gentofte Station holdt et forsinket lokaltog fra Holte fyldt med udflugtsrejsende. Toget var klar til afgang, da det blev p\xc3\xa5k\xc3\xb8rt af et s\xc3\xa6rtog fra Helsing\xc3\xb8r, der skulle k\xc3\xb8re uden stop fra Holte til K\xc3\xb8benhavn. De fire bageste vogne i Holtetoget blev knust, og 32 passagerer blev dr\xc3\xa6bt \xc3\xb8jeblikkeligt. Der var 140 tilskadekomne, hvoraf otte senere d\xc3\xb8de af deres kv\xc3\xa6stelser. Der blev straks telegraferet efter l\xc3\xa6gehj\xc3\xa6lp og milit\xc3\xa6r assistance fra J\xc3\xa6gersborg kaserne og Bernstorff Slot. Kort efter blev et ambulancetog med l\xc3\xa6ger sendt af sted fra K\xc3\xb8benhavn. Nogle af de s\xc3\xa5rede blev bragt til villaerne n\xc3\xa6r stationen, men de fleste blev transporteret til hospitaler i K\xc3\xb8benhavn.\xc2\xa0\n_START_SECTION_\nI dag\n_START_PARAGRAPH_\nGentofte som landsby findes ikke l\xc3\xa6ngere. Den gamle Gentoftegade fik nyt gadebillede f\xc3\xb8rst i 1900-tallet med talrige etagebyggerier. Byudviklingen har i det hele taget gjort, at der ikke l\xc3\xa6ngere er nogen klare bygr\xc3\xa6nser at se, n\xc3\xa5r man f\xc3\xa6rdes i Gentofte Kommune.'